**REGULAMENTUL**

**de organizare și funcţionare a claselor şi grupelor**

**cu program prelungit**

CAPITOLUL I

**Dispoziţii generale**

1. Prezentul Regulament stabilește modalitatea de organizare şi funcţionare a claselor şi grupelor cu program prelungit în conformitate cu art. 27 alin.(6) al Codului educației nr. 152 din 17.07.2014.
2. Clasele şi grupele cu program prelungit se pot organiza în ciclul primar din instituțiile de învățământ primar şi secundar, indiferent de forma de proprietate.
3. Clasele cu program prelungit se formează cu elevi dintr-o singură clasă.
4. Grupele cu program prelungit se completează cu elevi din două sau mai multe clase primare.
5. Numărul de elevi în clasele şi grupele cu program prelungit este stabilit de către administrațiile instituțiilor de învățământ, coordonate de organele locale de specialitate în domeniul învățământului și se constituie în limita 25-30 elevi în conformitate cu cap. VI, pct. 6.1 și 6.2 din regulile și normativele sanitaro-epidemiologice „Igiena instituțiilor de învățământ primar, gimnazial și liceal”, aprobate prin Hotărârea medicului șef sanitar de stat al Republicii Moldova nr. 21 din 29.12.2005.
6. Programul de activitate în clasele şi grupele cu program prelungit se realizează în conformitate cu prezentul Regulament aprobat de Ministerul Educației, Culturii și Cercetării, suplimentar la orarul de bază.
7. Clasele sau grupele cu program prelungit pot fi organizate doar în instituțiile de învățământ care dispun de baza materială, condiții sanitaro-igienice conform actelor normative în vigoare şi surse financiare alocate de APL sau identificate legal de instituţia de învăţământ.
8. Înscrierea elevilor în clasele şi grupele cu program prelungit se face până la 5 septembrie, prin ordinul directorului instituţiei de învăţământ, în temeiul cererilor depuse de către părinţi sau tutori.
9. Programul zilnic de activitate în clasele sau grupele cu program prelungit are durata de la 3 la 6 ore astronomice.
10. Asistentul didactic în clase~~le~~ sau grupe~~le~~ cu program prelungit are statut de cadru didactic și beneficiază de toate condițiile de salarizare, de asigurare medicală și pensionare, conform cadrului normativ aprobat pentru cadrele didactice din învățământul general.
11. Activitatea asistentului didactic la clasă sau grupă cu program prelungit se constituie din 15 ore astronomice săptămânal care cuprind prânzul elevilor, activități dinamice în aer liber şi pregătirea temelor pentru acasă.
12. Modul de salarizare a asistentului didactic care activează la clasă sau grupă cu program prelungit se anexează la prezentul regulament.

CAPITOLUL II

**Activitatea claselor şi grupelor cu program prelungit**

1. Programul de activitate în clasele şi grupele cu program prelungit este stabilit de consiliul de administrație al instituției de învățământ primar şi secundar, ținând cont de solicitările părinților ai căror copii vor frecventa clasele şi grupele cu program prelungit, şi se aprobă prin ordinul directorului instituției de învățământ.
2. Activitatea în clasele şi grupele cu program prelungit se desfăşoară conform principiilor şi finalităţilor educaţionale şi se realizează prin pregătirea individuală, prin cercuri frecventate de elevi şi alte activităţi extraşcolare.
3. Pentru organizarea activităţilor în clase şi grupe cu program prelungit se utilizează sălile de clasă, cabinetele, atelierele şcolare, sălile de sport şi de festivităţi, biblioteca şi alte spații ale instituţiei de învățământ care corespund normelor sanitaro-igienice prevăzute de actele normative în vigoare.
4. Asistența medicală în clase şi grupe cu program prelungit este asigurată de către lucrători medicali, conform Hotărârii Guvernului nr. 934 din 04.08.2008 *Cu privire la aprobarea nomenclatorului serviciilor suplimentare de sănătate acordate copiilor, elevilor și studenților în instituțiile de învățământ.*
5. Evidenţa activităţilor în clasele şi grupele cu program prelungit şi a frecvenţei elevilor se înregistrează în catalogul clasei/grupei, conform cerințelor stabilite de către Ministerul Educaţiei, Culturii și Cercetării.
6. Programul activităților desfășurate în clasele și grupele cu program prelungit va fi racordat la programul de activitate al instituției de învățământ în conformitate cu actele normative în vigoare și va include următoarele activități:

* Activități dinamice în aer liber
* Pregătirea temelor pentru acasă
* Activități extraşcolare, prevăzute în Planul-cadru pentru învăţământul primar, gimnazial şi liceal
* Alimentaţia elevilor.

CAPITOLUL III

**Responsabilități şi atribuţii**

1. Activitatea în clasele şi grupele cu program prelungit este coordonată şi evaluată de către administraţia instituţiei de învăţământ.
2. În vederea organizării activităților în clasele și grupele cu program prelungit directorul instituției de învățământ are următoarele atribuții:

* crearea condiţiilor adecvate pentru buna funcționare a claselor şi grupelor cu program prelungit;
* deschiderea de clase și grupe cu numărul de elevi stabilit regulamentar;
* organizarea optimă a activităţii claselor și grupelor cu program prelungit, conform actelor normative în vigoare;
* asigurarea protecției vieții și sănătății elevilor;
* organizarea alimentaţiei elevilor;
* utilizarea eficientă a mijloacelor financiare, destinate pentru organizarea activității claselor și grupelor cu program prelungit;
* elaborarea fișei post a asistentului didactic angajat în clasele sau grupele cu program prelungit cu responsabilitățile și atribuțiile stabilite.

1. Directorul adjunct este responsabil de:

* elaborarea şi prezentarea la consiliul de administraţie al instituţiei de învăţământ a planului de activitate al claselor sau grupelor cu program prelungit;
* coordonarea planurilor de activitate a asistentului didactic la clasele sau grupele cu program prelungit;
* organizarea activităţilor metodice cu asistentul didactic la claselor/grupelor cu program prelungit;
* evaluarea activităţilor desfășurate de către asistentul didactic în clasele sau grupele cu program prelungit;
* verificarea corectitudinii întocmirii documentaţiei aferente claselor şi grupelor cu program prelungit.

1. Asistentul didactic la clasele sau grupele cu program prelungit este responsabil de:

* asigurarea protecției vieții și sănătății elevilor;
* organizarea şi desfăşurarea activităţilor cu elevii din clasele sau grupele cu program prelungit;
* monitorizarea frecvenţei elevilor, inclusiv examinarea cauzelor absențelor acestora;
* acordarea ajutorului necesar elevilor în pregătirea temelor pentru acasă;
* conlucrarea cu învăţătorii claselor în care învață elevii ce frecventează clasele sau grupele cu program prelungit;
* colaborarea cu părinţii elevilor şi informarea acestora despre programul de activitate în clasele sau grupele cu program prelungit.

În clasele şi grupele cu program prelungit pot fi angajate doar persoanele cu pregătire profesională în domeniul pedagogiei.

CAPITOLUL IV

**Finanţarea şi evidenţa contabilă a operaţiilor financiare**

1. Autoritățile administrației publice locale pot decide organizarea grupelor sau claselor cu program prelungit în instituţiile de învăţământ primar şi secundar publice doar cu finanțare din surse bugetare ale APL sau din alte surse legale identificate de instituţia de învăţământ conform art. 143 (6) a) şi art. 145 (2) din Codul educaţiei, valoarea cărora va fi coordonată cu OLSDI și aprobată de APL.
2. Instituţiile de învăţământ primar şi secundar private sunt autonome din punct de vedere economico-financiar în organizarea claselor sau grupelor cu program prelungit, în condițiile legislației în vigoare.
3. Alimentaţia elevilor se organizează din surse financiare alocate de părinţi cu excepţia elevilor din familii social-dezavantajate în număr stabilit prin decizia APL, în conformitate cu norma financiară stabilită de APL.
4. Instituțiile pot beneficia de granturi, sponsorizări și donaţii, conform art. 143 (6) c) din Codul educaţiei.
5. Resursele financiare colectate de la părinții elevilor și cele acumulate din alte surse legale se gestionează doar prin contul trezorerial al instituției de învățământ.
6. Utilizarea și repartizarea veniturilor colectate ale instituției se face în baza unui regulament elaborat de către administrația instituției de învățământ, coordonat cu organul local de specialitate în domeniul învățământului și aprobat de fondatorul instituţiei de învăţământ.
7. Întocmirea documentaţiei cu privire la alimentaţia elevilor și evidenţa contabilă a operaţiilor financiare se efectuează în conformitate cu legislaţia în vigoare.

*ANEXĂ*

*Modul de calcul a salariului pentru funcția de asistent didactic în cadrul claselor și grupelor cu program prelungit cu activitatea didactică de 15 ore astronomice săptămânal, vechime în muncă de peste 20 de ani și grad didactic II la disciplina învățământ primar conform Legii nr. 270/2018 privind sistemul unitar de salarizare în sectorul bugetar.*

|  |  |
| --- | --- |
| Codul funcției | E4021 |
| Denumirea funcției | Asistent didactic |
| Clasa de salarizare inițială | 52 |
| Coeficientul de salarizare | 2,90 |
| Grad didactic | nu se aplică |
| Vechime în muncă | +6 clase de salarizare |
| Clasa de salarizare finală | 58 |
| Coeficientul de salarizare final | 3,29 |
| Valoarea de referință | 1800 |
| Salariul de bază | 3,29\*1800=5922 lei (5930 lei) |
| Salariul pentru sarcina de 15 ore | 5930/35\*15=2541,42 lei |

Suplimentar, v-a putea beneficia de spor de performanță pentru activitatea desfășurată în limita a 10% și alte sporuri cu caracter specific conform regulamentului aprobat.